SMM เพิ่มทุนจัดแนวรุกอีกระลอก! หลัง “Phelps dodge” เข้าแบ็คดอร์
SMM เพิ่มทุนอีก 1.8 พันล้านหุ้น ขาย RO-ประชาชนทั่วไป หลังประกาศ “Phelps dodge” เข้าแบ็คดอร์ 
25 ก.พ. 2562

บริษัท สยามอินเตอร์มัลติมีเดีย จำกัด (มหาชน) หรือ SMM ระบุว่า เมื่อวันที่ 22 กุมภาพันธ์ 2562 ที่ผ่านมาที่ประชุมคณะกรรมการมีมติอนุมัติให้เสนอต่อที่ประชุมวิสามัญผู้ถือหุ้นครั้งที่ 1/2562 ในวันที่ 29 มีนาคม 2562 เพื่อพิจารณาอนุมัติการเพิ่มทุนจดทะเบียนของบริษัทเพิ่มเติมจำนวนไม่เกิน 1,803,211,005 บาท เพิ่มเติมจากมติที่ประชุมคณะกรรมการอนุมัติเมื่อวันที่ 21 ธ.ค.61 จากทุนจดทะเบียนเดิมจำนวน 22,823,211,005 บาท เป็นทุนจดทะเบียนจำนวน 24,626,422,010 บาท
โดยการออกหุ้นสามัญเพิ่มทุนจำนวนไม่เกิน 1,803,211,005 หุ้น มูลค่าหุ้นที่ตราไว้ (พาร์) หุ้นละ 1 บาท แบ่งเป็นขายให้กับผู้ถือหุ้นเดิมตามสัดส่วนการถือหุ้น (Right Offering : RO) จำนวน 1,323 ล้านหุ้น หรือคิดเป็นสัดส่วน 17 หุ้นเดิมต่อ 1 หุ้นใหม่ ราคาขายไม่ต่ำกว่า 1 บาท และขายให้กับประชาชนทั่วไป  (Public Offering : PO) จำนวน 480 ล้านหุ้น
ทั้งนี้ การที่บอร์ดมีมติเพิ่มทุนเพิ่มเติม โดยเสนอขายให้กับ RO และ PO ในครั้งนี้ก็เพื่อเสริมสภาพคล่อง และสร้างความแข็งแกร่งในการดำเนินธุรกิจของบริษัทฯ โดยให้สิทธิแก่ผู้ถือหุ้นเดิมก่อน ส่วนกลุ่ม Phelps dodge ขอสละสิทธิดังกล่าวให้ผู้ถือหุ้นรายย่อยอื่นๆ ได้ใช้สิทธิอย่างเต็มที่
สำหรับหุ้นเพิ่มทุนที่จะเสนอขาย PO จำนวน 480 ล้านหุ้น (ในการกระจายหุ้น PO นี้ กลุ่ม Phelps dodge จะร่วมกระจายด้วย 1,320 ล้านหุ้น) เพื่อมุ่งเน้นให้นักลงทุนต่างๆ เป็นการทั่วไป โดยเฉพาะนักลงทุนสถาบันที่มองหาโอกาสร่วมลงทุนในธุรกิจที่มีศักยภาพในการเติบโตสูงในอนาคต
โดยก่อนหน้านี้ ที่ประชุมคณะกรรมการของบริษัทฯ ครั้งที่ 5/2561 ในวันที่ 21 ธันวาคม 2561 มีมติเพิ่มทุนจดทะเบียนจำนวน 21,500 ล้านหุ้น ดึง บริษัท ทีม เอ โฮลดิ้ง 2 จำกัด (TAH2) ผู้ถือหุ้นใหญ่ใน “เฟ้ลปส์ ดอด์จ อินเตอร์เนชั่นแนล (ไทยแลนด์)” ผู้ผลิตและจำหน่ายสายไฟฟ้าและสายเคเบิ้ลไฟฟ้า Phelps dodge เข้า Backdoor พร้อมปรับโครงสร้างธุรกิจ SMM จากเดิมมีธุรกิจหลักคือ หนังสือการ์ตูน รายการทางโทรทัศน์และวิทยุ การซื้อขายสิทธิ์ถ่ายทอดสดทางโทรทัศน์ และผ่านผ่านดาวเทียม มาสู่ธุรกิจผลิตและจำหน่ายสายไฟฟ้าและสายเคเบิลไฟฟ้า พร้อมโรงงานหลอมและรีดทองแดง เพิ่มเข้ามาเป็นธุรกิจหลักแทน
อนึ่ง บริษัท เฟ้ลปส์ ดอด์จ อินเตอร์เนชั่นแนล (ไทยแลนด์) จำกัด  เป็นบริษัทจำหน่ายสายเคเบิ้ลจากสหรัฐอเมริกาที่ตระกูล ตั้งคารวคุณ เจ้าของบริษัท ทีโอเอ เพ้นท์ (ประเทศไทย) จำกัด (มหาชน) หรือ TOA ที่ได้ซื้อกิจการมา โดยมีนายวนรัชต์ ตั้งคารวคุณ เป็นผู้แลธุรกิจ
 